cyanic-selkie/wikianc huggingface dataset:
לכל איש יש שם (מפעל הנצחה)
"לכל איש יש שם" הוא שמו של מפעל ההנצחה של מוסד יד ושם, לתיעוד שמות הנספים בשואה. מטרת המפעל היא הנצחתם של הנספים באופן אינדיבידואלי, כך שלכל הפחות יתועדו שמותיהם של מיליוני היהודים שנספו בשואה. שם המפעל לקוח משירהּ של זלדה, "לכל איש יש שם".
ספר השמות
ספר השמות הוא ספר הנצחה גדול ממדים, שעל דפיו מפורטים שמות ופרטי מידע קצרים על אודות כ־4,800,000 היהודים קורבנות השואה שנודעו ליד ושם ותועדו במסגרת מפעל איסוף השמות, וזאת מתוך כלל 6 מיליון הנספים. הספר הודפס בשתי מהדורות, ב־2013, ובחלוף עשור.
הטקס
יושב ראש הכנסת דאז, דב שילנסקי, ניצול השואה בעצמו, אימץ את הפרויקט מראשיתו ומאז, מדי יום הזיכרון לשואה ולגבורה, נערך בכנסת ישראל טקס ממלכתי להנצחה במסגרת הפרויקט. הטקס הממלכתי, שנערך יחד עם מוסד יד ושם ומרכז ההסברה שבמשרד ראש הממשלה, מתקיים ביום השואה עצמו בשעה 11:00, לאחר טקס הנחת הזרים ב"יד ושם". בטקס משתתפים יושב ראש הכנסת, נשיא המדינה, ראש הממשלה, הרבנים הראשיים, שרים, חברי הכנסת, חברי הנהלת יד ושם, חניכים של תנועות הנוער, חיילים, נציגי התאחדויות העולים, משלחות מחוץ-לארץ ועוד.
עיקרו של הטקס הוא קריאה בשמות אנשים שנספו בשואה ובהם בני משפחותיהם, מכריהם וחבריהם של המשתתפים בטקס. שישה נציגים – ניצולי השואה ובני הדור השני והשלישי לניצולים – מדליקים נרות זיכרון. אחד הרבנים הראשיים קורא פרק תהילים ורעהו אומר "קדיש" לעילוי נשמתם של הנספים, וחזן צבאי אומר את תפילת "אל מלא רחמים". בטקס משולבים קטעי שירת מקהלה. טקסים דומים מתקיימים במהלך יום הזיכרון לשואה ולגבורה גם ברחבי העולם.
קרל קראוס
קרל קראוס (בגרמנית: Karl Kraus; 28 באפריל 1874, גיטשין, בוהמיה – 12 ביוני 1936, וינה) היה סופר ועיתונאי אוסטרי ממוצא יהודי, שנודע כסאטיריקן, מסאי, פתגמאי, מחזאי ומשורר. נחשב לאחד מבכירי הסטיריקנים בשפה הגרמנית במאה ה-20, בעיקר בזכות ביקורתו השנונה על העיתונות, התרבות הגרמנית, והפוליטיקה בגרמניה ובאוסטריה.
חייו
קראוס נולד למשפחה יהודית אמידה, בנם של יעקב קראוס, יצרן נייר ואשתו ארנסטין לבית קנטור, בעיר גיטשין בבוהמיה (כיום ייצ'ין - Jičín - בצ'כיה). בשנת 1877 עקרה המשפחה לווינה.
בשנת 1892 החל בלימודי משפטים באוניברסיטת וינה. בתחילת אפריל של אותה השנה התחיל לכתוב בעיתון "Wiener Literaturzeitung" (עיתון הספרות הווינאי). בשנת 1894 שינה את תחום לימודיו ולמד פילוסופיה ושפה וספרות גרמנית עד לשנת 1896, אז פרש מלימודיו.
לאחר ייסוד הקונגרס הציוני, רכש קראוס את "השקל הציוני" ואף היה מועמד להיות ציר בקונגרס הציוני השני. אולם בסתיו 1898 שינה את דעתו ופרסם קונטרס בשם "כתר לציון" בו תקף את הרצל. הוא גם הזהיר מפני הרס אוסטריה על ידי ירושלים. הוא ראה ביהדות גורם עיקרי לניוון של וינה. קראוס תקף גם את זיגמונד פרויד והגדיר את הפסיכואנליזה: "מחלת-הרוח שאותה מתימרת היא לרפא". קראוס רחש שנאה לעיתונות המודרנית. הוא הפך למבקר חמור של העיתון "נויה פרייה פרסה" והאשים את עיתונו של הרצל, "די ולט", בהצתת מלחמת-דת ובהענקת צידוק לאנטישמיות. לדעת קראוס, לא הייתה "בעיה יהודית" במערב ואילו במזרח אירופה הבעיה של היהודים הייתה הדלות והבערות ונטייתם המגונה לדבוק במסורת דתית פרמיטיבית. הוא טען כי הרצל לא יצליח להחזיר את היהודים לארץ ישראל. עורכי כתביו של קראוס אחרי מותו, נהגו להתעלם מההתקפה על הרצל.
בשנת 1913 הכיר את הברונית הבוהמית סידוני נדהרני פון בּוֹרוּטין (Sidonie Nádherny von Borutin), שעמה ניהל מערכת יחסים ארוכה, אינטנסיבית ומרובת מריבות. באחוזת משפחתה, טירת יאנוביץ (Janowitz), כתב רבות מיצירותיו. היא הייתה שותפתה חשובה לחליפת מכתביו, "מאזינה יצירתית" ליצירותיו, ולה הקדיש רבים מספריו ושיריו.
ב-12 ביוני 1936 מת קרל קראוס לאחר מחלה קצרה בווינה ממחלת לב. נקבר בבית הקברות המרכזי בווינה.
יצירתו
לאחר שפרש מלימודיו באוניברסיטה בטרם השלימם, ביקש לעבוד כשחקן וכבמאי, והצטרף לקבוצת וינה הצעירה (Jung Wien), שעם חבריה נמנו פטר אלטנברג, לאופולד אנדריאן, הרמן בר, ריכרד בר-הופמן, פליקס דרמן, הוגו פון הופמנסטאל ופליקס זלטן. אלא שכעבור שנה עזב את הקבוצה ופרסם את הסטירה הנוקבת "הספרות המופצצת" (Die demolirte Literatur). אז גם התמנה לכתב בווינה של העיתון "Breslauer Zeitung" ("העיתון של ברסלאו"). בתור תומך מושבע בהשתלבות היהודים בחברה הכללית תקף בשנת 1898 את בן-עירו וזמנו תיאודור הרצל בכתב הפולמוס "כתר לציון" (Eine Krone für Zion), שיצא "נגד הציונות ונביאה".
בשנת 1899, שנת עזיבתו את היהדות, ייסד את עיתונו "הלפיד" (Die Fackel), שאותו המשיך לנהל, להוציא לאור ולכתוב את מרביתו עד ליום מותו, ומעל בימתו יצא למתקפות על הצביעות והשחיתות של האימפריה האוסטרו-הונגרית, על הפסיכואנליזה, על הלאומנות של התנועה הפאן-גרמנית, על מדיניות כלכלית של לֵסֶה פֶר ועל מגוון רחב של נושאים אחרים שהיו לצנינים בעיניו.
בעוד שבתחילה דמה "הלפיד" לכתבי-עת אחרים כדוגמת "די וֶלְטְבִּינֶה", הרי שבהדרגה התבלט בעמדת המערכת העצמאית שלו, שאותה השיג קראוס בעזרת מימונו העצמאי של כתב העת. "הלפיד" הדפיס על מה שקראוס רצה שידפיס. בעשורו הראשון, נמנו עם הכותבים בו סופרים ואמנים מפורסמים רבים כגון פטר אלטנברג, ריכרד דהמל, אגון פרידל, אוסקר קוקושקה, אלזה לסקר-שילר, אדולף לוס, היינריך מאן, ארנולד שנברג, יוהאן אוגוסט סטרינדברג, גאורג טראקל, פרנק ודקינד, פרנץ ורפל, יוסטון סטיוארט צ'מברלין ואוסקר ויילד. אלא שלאחר 1911, הפך קראוס לכותב הכמעט-בלעדי בעיתון, שהפך עתה לשופרו. יצירתו הופיעה כמעט אך ורק ב"לפיד", שממנו הופיעו בסך הכול 922 גליונות, שיצאו לעיתים בצורה לא-סדירה. עם הסופרים שזכו לתמיכתו של קראוס ניתן למנות את פטר אלטנברג, אלזה לסקר-שילר וגאורג טראקל.
ה"לפיד" תקף את השחיתות בחברה ובפוליטיקה, את העיתונות, ואת מה שנתפס בעיני קראוס כהתנהגות כוחנית. בין המותקפים העיקריים מקסימילאן הרדן, מוריץ בנדיקט (הבעלים של העיתון החשוב "נויה פרייה פרסה"), אלפרד קר והרמן בר.
קראוס היה גם אורטור מוכשר, והשתתף במאות הקראות מיצירותיהם של ברטולט ברכט, גרהרט האופטמן, יוהאן נסטרוי, גתה ושייקספיר, ואף שר את כל התפקידים באופרטות של אופנבך. הסופר היהודי-בולגרי שכתב בגרמנית, אליאס קאנטי, שנמנה עם המאזינים הקבועים להרצאותיו ולהקראותיו של קראוס, קרא לאוטוביוגרפיה שלו "הלפיד באוזן", ברומזו לכתב העת ולמוציאו לאור.
יצירת המופת של קראוס נחשבת בדרך כלל ה"מחזה" הסאטירי הארוך מאוד, "ימיה האחרונים של האנושות" (Die letzten Tage der Menschheit), שבו משתלבים דיאלוג בני התקופה עם פנטזיה אפוקליפטית והערותיהם של שני משקיפים מהצד, "הרוטן" ו"האופטימיסט". כתיבת המחזה החלה בשנת 1915 והסתיימה בשנת 1922. הביקורת הצביעה על שינוי הגישה של קראוס במהלך השנים האלה, מהשקפות אריסטוקרטיות שמרניות לרפובליקניות דמוקרטית, אשר מכביד על היצירה ופוגע בה.
יצירתו האחרונה, שראתה אור סמוך למותו, היא "ליל ולפורגיס השלישי" (Dritte Walpurgisnacht), המלאה ברמיזות אנטי-נאציות.
לקריאה נוספת
• קרל קראוס – על שפה, מחשבה, אמנות וכתיבה – מבחר אפוריזמים  (מגרמנית: ליאורה בינג היידקר), דחק - כתב עת לספרות טובה, כרך ה, 2015
התזמורת הסימפונית של קרוליינה הצפונית
התזמורת הסימפונית של קרוליינה הצפונית (באנגלית: North Carolina Symphony) היא תזמורת אמריקאית שמקום מושבה הקבוע הוא ראלי שבקרוליינה הצפונית, בתזמורת 69 נגנים קבועים במשרה מלאה. היא מופיעה באולם הקונצרטים מיימאנדי ומנגנת מדי פעם עם להקת הבלט של קרוליינה ועם להקת האופרה של צפון קרוליינה. ב-2007 חגג הארגון 75 שנה לייסודו. כן מתקיימות סדרות קונצרטים בערים שונות בצפון קרוליינה.
תולדות התזמורת
בשנות ה-40 של המאה ה-20 הייתה הסימפונית שת צפון קרוליינה לתזמורת הראשונה שקיבלה מימון רצוף מן המדינה. החקיקה המאפשרת מתן מענקי מדינה לתזמורות התקבלה בבית המחוקקים של צפון קרוליינה במרץ 1943 והתזמורת ממשיכה לקבל את המימון הקבוע גם כיום. בשנת 1942 התחילה התזמורת להתמקד בחינוך; היא מביאה ילדים וסטודנטים אל אולם הקונצרטים להציג שאלות ולהאזין לנגנים ומתאמת עם מערכת החינוך פעולות האזנה למוזיקה סימפונית והדרכה מוזיקלית בבתי ספר יסודיים.
לתזמורת צפון קרוליינה נודעת בנגינת סוגות וטיפוסי מוזיקה רבים חוץ מקונצרטים קלאסיים. ב-2007 סיירה התזמורת בחלקה המערבי של צפון קרוליינה עם תוכנית של מוזיקת עם מסורתית לצפון קרוליינה; חלילן צ'רוקי, כנרים עממיים, נגני בנג'ו ורקדנים בנעלי-עץ הופיעו עם התזמורת.
בין השנים 2004 - 2020, היה גרנט לואלין המנהל המוזיקלי של התזמורת. החוזה הראשוני שלו היה לארבע שנים, ובנובמבר 2006 הוארך החוזה עד 2012. גרהרדט צימרמן, המנהל המוזיקלי בשנים 1982 עד 2003, הוא מנצח הכבוד של התזמורת.
כיום מנהלה המוזיקלי של התזמורת משנת 2022 הוא המנצח המקסיקני קרלוס מיגל פרייטו.
פעילויות
התזמורת הוציאה חמישה תקליטים, האחרון בהם "רישומים: 2004-05", הקלטה המביאה חיבורים של נגן טרומבון הבס של התזמורת, טרי מיזסקו. דייוויד הרטמן, בעבר מנחה תוכנית הטלוויזיה "בוקר טוב אמריקה" של רשת ABC, הוא מגיש שידורי הרדיו של תזמורת צפון קרוליינה.
כחלק מן תוכנית החינוכית של התזמורת, כ-50 מ-180 הופעותיה השנתיות של התזמורת מוקדשות לסטודנטים מרחבי צפון קרוליינה. נוסף לכך, התזמורת מקיימת תחרות קונצ'רטו לנוער, נותנת מימון ל"פילהרמונית המשולש הצעירה" ומזמינה סטודנטים לצפות בחזרות.
בן ציון גרובר
בן ציון (בנצי) גרובר הוא תא"ל במילואים. שימש מפקד חטיבה 14 וסגן מפקד עוצבת סיני.
ביוגרפיה
נולד לאטי, למשפחת פריד, ולאליעזר גרובר. במהלך השואה נשלחה אטי לאושוויץ יחד עם אחותה התאומה ושתיהן היו חלק מזוגות התאומים בהם ביצע יוזף מנגלה לניסויים. הוריו נישאו ב-1946 וב-1950 עלו לישראל. בעקבות ההתעללות שעברה בצריף ה"ניסויים" של מנגלה נפגעה אמו, ורק 12 שנים לאחר שנישאו נולד בנם הראשון, בנצי.
גרובר למד בישיבה התיכונית נתיב מאיר ובישיבת ההסדר הר עציון.
שירות צבאי
עם גיוסו לצה"ל שובץ גרובר בחיל השריון. בשריון עבר הכשרה כלוחם וכמפקד. בהמשך השלים קורס קציני שריון ושימש כמפקד מחלקת טנקים. סיים את שירותו הסדיר כמ״מ בשריון בדרגת סג"ם.
במסגרת שירות המילואים שלו נלחם גרובר בקרב סולטאן יעקוב, במהלך מלחמת לבנון הראשונה. גרובר נפצע בקרב ולאחר שיקום ארוך חזר לתפקידו בגדוד. הוא יצא לקורס מפקדי פלוגות במילואים ושירת כמפקד פלוגה. יצא לקורס מפקדי גדודים ושירת כמפקד גדוד השריון 34, אז חלק מחטיבה 401. גרובר יצא לקורס מפקדי חטיבות ומונה למפקד חטיבה 14 ולאחר מכן יצא לקורס מפקדי אוגדות במילואים ושירת כסגן מפקד עוצבת סיני. במהלך שירותו הועלה לדרגת תת-אלוף.
חיים אזרחיים
גרובר בוגר בית הספר הגבוה לטכנולוגיה בירושלים (מכון לב) כמהנדס מיקרואלקטרוניקה. הוא מנכ״ל חברת בצג בע״מ, העוסקת בגיוס משקיעים לחברות היי-טק ויו״ר חברת הגר, העוסקת במדידה לא פולשנית של רמת הסוכר בדם. גרובר חבר מועצת המנהלים של כמה גופים, ובהם ישיבת הר עציון, המכללה האקדמית הרצוג, אור תורה סטון, עמותת גדולים במדים, ועוד. הוא מרצה בישראל ובעולם על מנהיגות ועל הקוד האתי בלחימה.
חואן ארסה
חואן ארסה (בספרדית: Juan Arza; 12 ביוני 1923 – 11 ביולי 2011) היה כדורגלן ומאמן ספרדי, ששיחק בעמדת החלוץ.
הוא שיחק במהלך רוב הקריירה שלו בסביליה, וערך בסך 349 הופעות ליגה בהן כבש 182 שערים ב-16 עונות. לאחר הקריירה שלו גם אימן אותה מספר פעמים.
ביוגרפיה
ארסה נולד באסטלה, מחוז נווארה, שבספרד בשנת 1923, וקבוצתו הראשונה הייתה קבוצת עיר הולדתו איזארה. הוא עבר לקבוצת דפורטיבו אלאבס מחבל הבסקים, ולאחר מכן שיחק במשך שנה אחת במלאגה. בשנת 1943, בגיל 20, הצטרף ארסה לקבוצה סביליה שמאנדלוסיה. בהופעת הבכורה שלו כבש שלושער במשחק הבית נגד סבדל, ומשם המשיך לכבוש 57 שערים בארבע עונותיו הראשונות שם, תוך כדי שהוא זוכה עימה בתואר ליגה ראשון (ויחידי עד כה) של הקבוצה בהיסטוריה בעונת 1945/46. הוא היה גם שותף בזכייתה בגביע הספרדי של 1948, וגם כבש במשחק הגמר נגד סלטה ויגו.
כינויו של ארסה היה "El Nino de Oro" ("נער הזהב"), ובעונת 1954/55 הוא כבש 29 שערי ליגה שהעניקו לו את תואר הפיצ'יצ'י. עונתו האחרונה בסביליה הייתה עונת 1959/60 בה שיחק רק שבעה משחקים, ובסיומה עזב אותה בגיל 36. קבוצתו האחרונה בקריירה הייתה אתלטיקו אלמריה בה שיחק במשך שנה אחת לפני שפרש. ארסה הוא השחקן שכבש הכי הרבה שערי ליגה במדי סביליה במהלך ההיסטוריה, עם 182 שערים, ובכל המסגרות הוא ממוקם במקום השני אחרי קמפנאל. בטבלת ההופעות הוא ממוקם במקום השני עם 414 הופעות בסך, אחרי חסוס נבאס. כמאמן הוא אימן מספר עונות את סביליה וסלטה ויגו.
ארסה ערך רק 2 הופעות במדי נבחרת ספרד במשך 5 שנים, והופעת הבכורה שלו הייתה בהפסד 3–2 לאירלנד. הוא גם שיחק בספרד ב' בה ערך הופעה אחת בשנת 1954.
ה'רס"ו
אירועים
ניסן – פוגרום ליסבון פרץ בליסבון במהלך חג הפסחא, ובו נרצחו אלפי "נוצרים חדשים" מיהודי פורטוגל שהוטבלו לנצרות בכפייה
רסלמניה 36
רסלמניה 36 היה אחד מאירועי השלם וצפה של ארגון ההיאבקות האמריקאי, ה-WWE, ששודר בערוץ טלוויזיה של ה-WWE Network. האירוע כלל את שלושת המותגים (Raw, סמאקדאון ו-NXT) - הראשון שכלל את המותג NXT. האירוע צולם ב-25 וב-26 במרץ 2020 ושודר ב-4 וב-5 באפריל, ב-WWE Performance Center, המשמש כמתחם האימונים של ה-WWE בשגרה באורלנדו, פלורידה.
במקור, האירוע היה אמור להיערך בשידור ישיר ב-5 באפריל 2020 באצטדיון ריימונד ג'יימס שבטמפה, פלורידה. אולם, באמצע מרץ 2020, ארגון ה-WWE נאלץ להעביר את כל המופעים המתוכננים שלו למתחם האימונים שלו, ה-WWE Performance Center, הנמצא באורלנדו, פלורידה עקב התפרצות מגפת הקורונה. האירוע כלל רק אנשי צוות של ה-WWE ולא כלל קהל, משמע ה-WWE קיים אירוע בפעם הראשונה בהיסטוריה שלו ללא קהל. כמו כן, האירוע היה אירוע הרסלמניה הראשון שחולק לשני ערבים נפרדים. הקרבות באירוע צולמו ב-Performance Center ב-25 וב-26 במרץ, מלבד שני קרבות (קרב בית הקברות בין אנדרטייקר ל-AJ סטיילס וקרב ה-Firefly Fun House בין "השד" בריי וויאט לג'ון סינה) שצולמו במקומות אחרים בסגנון קולנועי.
תשעה עשר קרבות התנהלו באירוע וחולקו באופן שווה על גבי שני הלילות, כולל קרב אחד שהתקיים במופע המקדים לאירוע בכל לילה וקרב בסוף הלילה השני ששימש כקרב חושך. בקרב המרכזי של הלילה הראשון, אנדרטייקר, שחזר בגימיק הישן שלו כ"אמריקן באד אס", ניצח את AJ סטיילס בקרב בית קברות. עוד ברשימת הקרבות, ברון סטרומן ניצח את גולדברג וזכה באליפות האוניברסלית, בקי לינץ' ניצחה את שיינה בייזלר ושמרה על אליפות הנשים של Raw, וקווין אואנס ניצח את סת' רולינס בקרב ללא פסילות.
האירוע קיבל לרוב ביקורות חיוביות בקרב המבקרים והצופים; למרות היעדר נוכחות הקהל ובניית היריבויות הלקויה (בנוסף למספר מתאבקים שהוסרו מהאירוע עקב מצבם הבריאותי, כולל רומן ריינס, המיז, אנדרדה ודנה ברוק, שהיו אמורים להגן או לאתגר על אליפויות), הייתה הרגשה שהאירוע עלה על הציפיות. קרב בית הקברות בין אנדרטייקר ל-AJ סטיילס וקרב ה-Firefly Fun House בין וויאט לסינה הוצגו כנקודות השיא של האירוע עקב הייחודיות שלהם.
רקע
רסלמניה נחשב לאירוע הדגל של ה-WWE, מאז שהתקיים לראשונה בשנת 1985. זה הוא אירוע השלם וצפה עם תקופת הקיום הארוכה ביותר בהיסטוריה והוא נערך מדי שנה בין אמצע חודש מרץ לאמצע חודש אפריל. הוא אחד מארבעת אירועי השלם וצפה המקוריים של הארגון, לצד רויאל ראמבל, סאמרסלאם וסדרת ההישרדות; אירועים המכונים "ארבעת הגדולים". אירוע הרסלמניה מדורג במקום השישי ברשימת אירועי הספורט המוערכים ביותר על ידי המגזין פורבס, כשלא פעם תואר כ"סופרבול של הספורט הבידורי". רסלמניה 36 היה אירוע הרסלמניה הראשון שייערך בעיר טמפה והרביעי שייערך במדינת פלורידה (אחרי 24, 28 ו-33). האירוע כלל מתאבקים מ-Raw וסמאקדאון בנוסף ל-NXT, אף על פי שמתאבקי ה-NXT הופיעו בשנים הקודמות ברסלמניה כחלק מקרבות הבאטל רויאל המסורתיים. זה הוא היה אירוע הרסלמניה הראשון שכלל את מותג זה, לאחר שהוא הוכר בספטמבר 2019 כאחד משלושת המותגים הראשיים של ה-WWE. שחקן ה-NFL לשעבר, רוב גרונקובסקי, שחתם על חוזה קודם לכן ב-WWE, הוכרז כמנחה האירוע של רסלמניה 36.
הלילה הראשון והלילה השני של רסלמניה נמכרו כאירועי שלם וצפה נפרדים, כששניהם היו זמינים לקנייה כחבילה. בפעם הראשונה, ארגון ה-WWE הודיע שהאירוע יהיה זמין לרכישה דיגיטלית בארצות הברית דרך האפליקציות של FITE TV ו-Fox Sports. רשת הטלוויזיה ESPN, שלא רגילה לשדר אירועי WWE באופן ישיר, שידרה שידורים חוזרים של אירועי העבר של רסלמניה כחלק מהבנייה לקראת האירוע. השיר "Blinding Lights" בביצוע דה ויקנד היה השיר הרשמי של האירוע.
שינויים בהשתתפות
רשימת הקרבות שונתה בעקבות פציעות ובעיות שנבעו מהמגפה. טריפל H אישר שעקב הנסיבות, לא יינקטו שום צעדים מטעם ה-WWE נגד מתאבקים שנעדרו מהאירוע. בפעם הראשונה מאז רסלמניה 23 בשנת 2007, טריפל H לא לקח חלק פעיל בקרב באירוע. לעומת זאת, נתון זה תוכנן מראש עוד לפני שהמגפה פרצה.
קרבות הבאטל רויאל המסורתיים של רסלמניה, קרב הבאטל רויאל לזכרו של אנדרה הענק וקרב הבאטל רויאל נשים של רסלמניה, לא תוכננו להתקיים ברסלמניה 36 על מנת להגביל את כמות המתאבקים הנמצאת בזירה בזמן נתון. רומן ריינס ביקש לא לקחת חלק באירוע, משום שהוא היה נמצא במצב של כשל חיסוני מההתמודדות הקודמת שלו במחלת הלוקמיה, כתוצאה מכך, הארגון כיבד את בקשתו והוא הוסר מקרב האליפות מול גולדברג; ברון סטרומן נבחר כמחליפו של ריינס בקרב. אנדרדה, שהיה אמור להתחרות ביחד עם אנג'ל גרזה מול הסטריט פרופיטס (אנג'לו דוקינס ומונטז פורד) על אליפות הזוגות של Raw, הוסר מהקרב עקב פציעה והוחלף על ידי נציג NXT, אוסטין ת'יאורי. כמה שעות לפני הלילה הראשון של האירוע, עקב שפעת שהמיז ספג, הוא הוסר מקרב הסולם המתוכנן; כתוצאה מכך, קרב הזוגות סולם משולש הפך לקרב יחידים סולם משולש, כשכל אחד מנבחרי הצמדים (ג'ון מוריסון, ג'ימי אוסו וקופי קינגסטון) ייצג את הצמד שלו בקרב על אליפות הזוגות של סמאקדאון. דנה ברוק הייתה אמורה לקחת חלק בקרב ההדחות המשושה על אליפות הנשים של סמאקדאון, אך היא הוסרה מקרב זה עקב כניסה לבידוד, ולכן הקרב הפך לקרב הדחות מחומש. דווח גם שריי מיסטריו היה אמור להיכנס לבידוד כמשנה זהירות, אך הוא לא נכלל בשום קרב קודם לכן, אף על פי שהיו דיווחים על כך שהוא יתמודד מול אנדרדה על אליפות ארצות הברית.
קרבות אליפות העולם
בעוד שאליפות ה-WWE מוגנת כל שנה באירוע הרויאל ראמבל, ב-6 בינואר 2020 בתוכנית Raw, נודע שקרב על אליפות ה-WWE לא יתקיים באירוע. במקום זאת, מכיוון שהרגיש שאין לו מתחרה ראוי שיתחרה מולו על התואר, אלוף ה-WWE, ברוק לסנר, החליט שהוא נכנס לקרב הרויאל ראמבל כמספר 1. חוקי הקרב נשארו כמו שהם, אף על פי שלסנר החזיק באחת מאליפויות העולם, כשהזוכה בקרב הרויאל ראמבל יכול לבחור לקבל הזדמנות על אחת מחגורות האליפות באירוע רסלמניה 36. לסנר שלט במחצית הראשונה של הקרב עד שהוא הודח על ידי דרו מקינטייר, שלבסוף ניצח בקרב, מה שזיכה אותו בהזדמנות להתחרות על אליפות עולם שיבחר ברסלמניה. לילה לאחר מכן בתוכנית Raw, מקינטייר בחר לאתגר את לסנר לקרב על אליפות ה-WWE ברסלמניה. באירוע סופר שואודאון, לסנר הגן בהצלחה על תוארו נגד ריקושט, מה שהבטיח את קיום קרב האליפות בינו לבין מקינטייר ברסלמניה.
לאחר שזכה באליפות האוניברסלית באירוע סופר שואודאון, חבר היכל התהילה, גולדברג, פתח את תוכנית סמאקדאון לילה לאחר מכן, כשהציב אתגר פתוח על התואר שלו בעזרת אמירת הביטוי הקבוע שלו, "מי הבא?" (באנגלית: "?Who's next"). רומן ריינס קטע אותו, הגיע לזירה עד למצב שבו השניים נקלעו לקרב מבטים ביניהם. האחרון נענה לאתגר של גולדברג בחיוב וכתוצאה מכך הקרב ביניהם נקבע לאירוע רסלמניה 36. לעומת זאת, ב-26 במרץ, דווח שריינס ביקש לא לקחת חלק באירוע, משום שהוא נמצא במצב של כשל חיסוני מההתמודדות הקודמת שלו במחלת הלוקמיה. הארגון נאלץ לכבד את בקשתו. טריפל H אישר את הדיווח ב-29 במרץ במהלך ראיון בתוכנית SportsCenter של הערוץ ESPN. חמישה ימים לאחר מכן ב-3 באפריל בתוכנית סמאקדאון, ברון סטרומן הוכרז כמחליף של ריינס בקרב.
באירוע הרויאל ראמבל, שארלוט פלייר ניצחה בקרב הרויאל ראמבל וכתוצאה מכך ניתנה לה הזכות להתחרות על אליפות נשים לבחירתה ברסלמניה. ב-3 בפברואר בתוכנית Raw, פלייר אמרה שהיא ניצחה בעבר מספר פעמים גם את אלופת הנשים של Raw וגם את אלופת הנשים של סמאקדאון. לאחר מכן, היא נקטעה על ידי ריאה ריפלי, אלופת הנשים של NXT - אליפות שפלייר החזיקה פעם אחת בקריירה. ריפלי אמרה לפלייר שהיא צריכה לאתגר אותה בטענה שפלייר לא ניצחה אותה, אלא היא ניצחה את פלייר. האחרונה הופיעה ב-5 בפברואר בפרק של התוכנית NXT כדי לתת את תשובתה לאתגר, אף על פי שהתשובה לא ניתנה. היא קטעה את ביאנקה בלאייר, יריבתה של ריפלי באירוע NXT TakeOver: Portland, כשלאחר מכן ריפלי יצאה אל הזירה בעצמה. לאחר שפלייר זלזלה בבלאייר, גם האחרונה וגם ריפלי תקפו את פלייר. לאחר ניצחונה של ריפלי על שרה לוגאן ב-10 בפברואר בתוכנית Raw, היא דרשה תשובה מפלייר, שפעם נוספת היא סבלה מדיחוי, כשפלייר אמרה שריפלי אולי לא תהיה בכלל אלופה אחרי האירוע בפורטלנד. באירוע NXT TakeOver: Portland, שנערך ב-16 בפברואר, ריפלי הגנה בהצלחה על התואר נגד בלאייר; לאחר הקרב, פלייר תקפה את ריפלי ואז הודיעה שהיא מאתגרת את ריפלי לקרב על אליפות הנשים של NXT ברסלמניה. זו הייתה הפעם הראשונה שבה הזוכה בקרב הראמבל בחר/ה לאתגר אלוף מ-NXT לקרב על התואר ברסלמניה.
היריבות בין בקי לינץ' לשיינה בייזלר החלה עוד לפני אירוע סדרת ההישרדות. באירוע עצמו, שיינה בייזלר, שכיהנה אז כאלופת הנשים של NXT ניצחה את אלופת הנשים של Raw, בקי לינץ' ואלופת הנשים של סמאקדאון, ביילי בקרב אלופות משולש שאינו היה על אף אחת מחגורות האליפות, לאחר שהיא הכניעה את ביילי כדי להשיג את הניצחון. לאחר הקרב, לינץ' תקפה את בייזלר וביצעה עליה את מהלך הלג דרופ אל תוך שולחן השדרנים. לאחר שהפסידה את אליפות הנשים של NXT, בייזלר הופיעה ככניסה האחרונה בקרב הרויאל ראמבל של הנשים, שבו כמעט והצליחה לנצח, אך הודחה לבסוף על ידי המנצחת בקרב, שארלוט פלייר. לאחר ההגנה המוצלחת של ביילי על התואר ב-10 בפברואר בתוכנית Raw, בייזלר תקפה את לינץ' ואף נשכה את לינץ' בצווארה, כך שגרם לאחרונה לדמם רבות, מעשה שהצית מחדש את הפיוד בין השתיים. שבוע לאחר מכן, בייזלר הוכרזה כאחת המשתתפות של קרב תא ההדחות של הנשים באירוע תא ההדחות, כשהמנצחת בקרב זה תזכה בהזדמנות להתחרות על אליפות הנשים של Raw של לינץ' ברסלמניה 36. באירוע זה, בייזלר ניצחה בקרב תא ההדחות לאחר שהיא הדיחה את כל חמש המשתתפות האחרות בקרב, מה שגרם לה לבסס את מעמדה כאיום ממשי במחלקת הנשים. כתוצאה מהניצחון, קרב בין בייזלר ללינץ' על אליפות הנשים של Raw נקבע לאירוע רסלמניה 36.
קרבות נוספים
ג'ון סינה, שהופיע לאחרונה בארגון ביולי 2019 במהלך פרק האיחוד של התוכנית Raw, ערך את החזרה שלו לארגון ב-28 בפברואר 2020 בתוכנית סמאקדאון כדי לספק מידע על תפקידו ברסלמניה. כשהיה נראה שהוא עומד להודיע על פרישה, סינה הצהיר שהשנה הוא לא ייקח חלק באירוע, מכיוון שלדעתו על כל המתאבקים בארגון יש להרוויח ביושר את המקום באירוע הגדול ביותר של השנה, בנוסף לכך שהוא לא רוצה לגזול מאותם המתאבקים את המקום באירוע. כשסינה בירך את הקהל לשלום בעודו עומד על רמפת הכניסה לאולם, לפתע האורות כבו. כשהאורות הודלקו בחזרה, "השד" בריי וויאט הופיע מאחורי סינה. בזמן שסינה הסתובב לכיוון וויאט, האחרון הצביע על השלט של רסלמניה, מה שרימז על הצבת אתגר של וויאט בפני סינה. סינה נענה לאתגר בחיוב לאחר שהנהן בראשו. כתוצאה מכך, קרב בין השניים נקבע לאירוע רסלמניה 36, שהוא למעשה משמש כקרב חוזר בין השניים מרסלמניה 30 בשנת 2014. ב-27 במרץ בתוכנית סמאקדאון, וויאט איתגר את סינה לקרב Firefly Fun House, ובתגובה סינה נענה בחיוב שבוע לאחר מכן.
באירוע סופר שואודאון, AJ סטיילס השתתף בקרב הגאונטלט על גביע טוויק. המשתתף האחרון בקרב היה אמור להיות ריי מיסטריו. לעומת זאת, מיסטריו הותקף מאחורי הקלעים על ידי חברי קבוצת ה-O.C. (לוק גאלוס וקארל אנדרסון). כתוצאה מכך, סטיילס היה בטוח שהוא המנצח בקרב כתוצאה מפרישה של מיסטריו. מנגד, השופט הורה על כך שסטיילס ינצח רק אם מיסטריו לא יצליח להגיע לזירה בתום ספירת עשר. בזמן שהשופט ספר, המצלמה הופנתה אל מאחורי הקלעים כשחברי קבוצת ה-O.C. הותקפו על ידי אנדרטייקר, שערך חזרה מפתיעה והתקדם אל עבר הזירה במטרה להחליף את מיסטריו בקרב. כשהגיע לזירה, אנדרטייקר ביצע על סטיילס ההמום את מהלך הצ'וקסלאם, ניצח בקרב וזכה בגביע טוויק. לילה לאחר מכן בתוכנית Raw, סטיילס המאוכזב לעג לאנדרטייקר על כך שאנדרטייקר מתעקש עדיין להתאבק בגילו המתקדם. באירוע תא ההדחות, אנדרטייקר התערב בקרב ללא פסילות בין סטיילס לאליסטר בלאק ואף גרם להפסדו. לילה לאחר מכן בתוכנית Raw, סטיילס התגרה באנדרטייקר, כשהוא האשים את אשתו, מישל מק'קול, על כך שהיא הסיבה שבעלה חוזר כל פעם להתאבק. לאחר מכן, סטיילס הציב אתגר בפני אנדרטייקר לקרב באירוע רסלמניה 36. שבוע לאחר מכן, נערך טקס חתימה החוזה בין השניים. ב-23 במרץ, סטיילס הציב אתגר נוסף בפני אנדרטייקר לקרב ביניהם, כשהוא הביע עניין להפוך את התניית הקרב מקרב רגיל לקרב "בית קברות". ב-30 במרץ, אנדרטייקר נענה לאתגר זה בחיוב במסגרת התוכנית Raw, שבה היה נראה שהוא עשה את ההסבה לגימיק הישן שלו כ"אמריקן באד אס".
לאחר שהוכרח לפרוש בשנת 2011 בעקבות פציעת צוואר חמורה, חבר היכל התהילה של ה-WWE, אדג', חזר במפתיע לארגון במסגרת קרב הרויאל ראמבל המסורתי של אירוע הרויאל ראמבל, שבו היה שותף לאיחוד מהיר עם רנדי אורטון לזכר הימים שלהם כצמד Rated-RKO. לאחר שאורטון יצר ציפייה שהוא בדרך לבצע על אדג' את מהלך הסיום שלו, ה-RKO, אדג' הדיח את אורטון. לעומת זאת, אדג' הודח אחר כך על ידי רומן ריינס. לילה לאחר מכן בתוכנית Raw, אדג' ביצע את חזרתו לתוכנית ואמר שהוא פקפק ביכולת שלו לבצע חזרה לפעילות בזירה לאחר פציעה שנייה בצוואר. עוד אמר שהוא עשה זאת בזכות עבודה קשה אשר איפשרה לו לבצע את חזרתו לזירה בקרב הרויאל ראמבל כדי שהוא יוכל לפרוש בעתיד בתנאים שלו. לאחר מכן, רנדי אורטון הגיע כדי לברך את שובו של אדג' לארגון והציע לאדג' להתאחד עימו ולשחזר את ימי הצמד Rated-RKO. מנגד, הוא ביצע עליו את מהלך הסיום שלו, ה-RKO. אורטון המשיך ותקף את אדג', כשביצע עליו את מהלך ה"קונצ'יירטו", שבו הוא הניח את ראשו של אדג' על כיסא אחד וחבט בו בעזרת כיסא אחר, מהלך שהיה מזוהה עם אדג' בעבר. ב-2 במרץ, אשתו של אדג' וחברת היכל התהילה של ה-WWE, בת' פיניקס, הגיעה כדי למסור עדכון רפואי בנוגע למצבו של בעלה. אורטון קטע אותה ואמר שהוא תקף את אדג' רק מפני שהוא רצה שהוא ימשיך להישאר בבית כדי להיות בעל ואבא לבנותיו. לאחר מכן, הוא האשים את פיניקס בתקיפתו, כשטען שהיא הרשתה לאדג' לחזור לפעילות בזירה. לאחר שאורטון אמר שהוא אוהב את אדג' יותר ממה שהיא אי פעם יכלה, פיניקס סטרה לו. בתגובה, אורטון התעצבן וביצע עליה את מהלך ה-RKO. שבוע לאחר מכן, אדג' חזר לארגון במסגרת הפינה "VIP Lounge" של המתאבק מונטל וונטביוס פורטר (MVP), כשהוא זועם על מעשיו של אורטון מהשבוע הקודם. לאחר שלא התייחס לדבריו של MVP, האחרון נגע בנקודה שגרמה לו להתייחס אליו, מצבה של פיניקס. בתגובה, אדג' ביצע על MVP את מהלך הספיר, מה שאיפשר לאורטון להיכנס במהרה לזירה ולתקוף את אדג'. אדג' הדף את אורטון ואף ביצע עליו במפתיע את מהלך ה-RKO של אורטון. לאחר שאורטון נסוג לאחור, אדג' ביצע על MVP את מהלך ה"קונצ'יירטו" כאזהרה לאורטון. ב-16 במרץ, אדג' איתגר את אורטון לקרב "מי שעומד אחרון" באירוע רסלמניה 36, אתגר שאורטון נענה אליו בחיוב שבוע לאחר מכן.
באירוע סדרת ההישרדות, סת' רולינס שימש כקפטן קבוצת Raw בקרב הדחות המסורתי של האירוע, ואף פקפק בנאמנותו של קווין אואנס, שהופיע לילה קודם באירוע NXT TakeOver: WarGames כשותף המסתורי של קבוצת צ'אמפה בקרב ה-WarGames. המותג Raw ספג הפסד כביר באירוע, כשניצח רק בקרב אחד מבין שבעה במסגרת קרבות עליונות המותגים. לילה לאחר מכן בתוכנית Raw, רולינס ביקר את יכולותיהם של חברי הרוסטר, שהקיפו את הזירה. לאחר שמתח ביקורת על כמה ממתאבקי המותג ואף גרם לעזיבתם את מתחם הזירה, הוא הגיע לקווין אואנס, שנשאר אחרון. הוא שוב פקפק בנאמנותו של אואנס כלפי המותג, ואף הטיח בפניו האשמות שהוא ניסה לחקות את רולינס. בתגובה, אואנס ביצע על רולינס את מהלך הסטאנר, כשלאחר מכן איתגר אותו לקרב. במהלך הקרב שהתנהל ביניהם, The Authors of Pain (אקאם ורזאר) נכנסו לזירה. אואנס סטר לאקאם, מה שהוביל לכך שהצמד תקף את אואנס, ובכך האחרון ניצח בקרב כתוצאה מפסילה. לאחר מכן, AOP הפנו את תשומת ליבם אל עבר רולינס, שהיה דרוך למאבק, אך הם החליטו לעזוב את הזירה. רולינס ניצל זאת ותקף את אואנס בעזרת שני מהלכי סטומפ, מה שבישר על תחילת מעבר דמותו של רולינס אל הדמות הרעה. במשך השבועות אואנס הפך למטרה של AOP, כשהוא אף הטיח האשמות ברולינס שהוא עמד מאחורי ההתקפות של הצמד עליו. מנגד, רולינס הכחיש את האשמות אלו, עד שלבסוף התגלה שהוא באמת שיתף פעולה עם AOP, וכתוצאה מכך נגלה כדמות הרעה בפני כולם. לאחר מכן, רולינס החליט להגדיר את עצמו כ"משיח של התוכנית Raw" (באנגלית: "Monday Night Messiah") ואף גייס את מרפי לשורותיו לצד AOP; החברות בין רולינס למרפי הניבה פרי, כשהשניים זכו באליפות הזוגות של Raw לאחר שניצחו את ה-Viking Raiders (אריק ואיבר) ב-20 בינואר 2020 בתוכנית Raw. שישה ימים לאחר מכן במסגרת בקרב הרויאל ראמבל המסורתי של אירוע הרויאל ראמבל, רולינס הדיח את אואנס מהקרב לאחר עזרה של AOP ומרפי. ב-2 במרץ בתוכנית Raw, רולינס ומרפי הפסידו את חגורות האליפות לסטריט פרופיטס (אנג'לו דוקינס ומונטז פורד) ובמהלך הקרב החוזר ביניהם על התואר, שנערך באירוע תא ההדחות, אואנס גרם להפסדם של רולינס ומרפי ואף תקף את רולינס לאחר הקרב בעזרת מהלך הסטאנר. לילה לאחר מכן בתוכנית Raw, רולינס איתגר את אואנס לקרב, כשהאחרון נענה לאתגר בחיוב ואמר שקרב זה יתקיים ברסלמניה 36.
באירוע סופר שואודאון, המיז וג'ון מוריסון ניצחו את הניו דיי (ביג אי וקופי קינגסטון) והפכו לאלופי הזוגות של סמאקדאון. ב-27 במרץ בתוכנית סמאקדאון, קרב הזוגות אשר קבע את זהות הטוענים לכתר בין הניו דיי לאוסוס (ג'יי אוסו וג'ימי אוסו) הסתיים ללא הכרעה לאחר התערבות של אלופי הזוגות, שמצידם תקפו את שני הזוגות האחרים. כשהאחרונים חשבו שבעקבות כך לא יהיו להם טוענים לכתר, השדר מייקל קול הודיע שגם הניו דיי וגם האוסוס יתחרו נגד המיז ומוריסון על חגורות האליפות בקרב סולם משולש באירוע רסלמניה 36. לעומת זאת, כמה שעות לפני הלילה הראשון של האירוע, עקב שפעת שהמיז ספג, הקרב הפך לקרב יחידים סולם משולש בין מוריסון, ג'ימי אוסו וקינגסטון, כשכל אחד מהנבחרים ייצג את הצמד שלו.
במופע המקדים לאירוע סדרת ההישרדות, Heavy Machinery (אוטיס וטאקר) השתתפו בקרב באטל רויאל בן 10 זוגות של המותגים, שבסופו דולף זיגלר ורוברט רוד ניצחו; שני הצמדים נקלעו לפיוד בעקבות אירוע זה. עוד במהלך אותה התקופה, אוטיס היה מעורב בעלילה רומנטית עם מנדי רוז. ב-14 בפברואר בתוכנית סמאקדאון, אוטיס קבע דייט עם רוז במסגרת יום ולנטיין; לעומת זאת, כשאוטיס הגיע למסעדה וראה את דולף זיגלר יושב עימה בשולחן, הוא עזב, כשליבו שבור. ב-6 במרץ, אוטיס התנצל בפני רוז, שבתגובה דחתה את התנצלותו. עוד באותו הערב, Heavy Machinery השתתפו בקרב גאונטלט אשר קבע איזה זוג יכנס אחרון לקרב תא ההדחות זוגות על אליפות הזוגות של סמאקדאון באירוע תא ההדחות. בקרב זה, הם הצליחו להדיח ארבעה זוגות, אך לבסוף הם הודחו על ידי המנצחים בקרב, דולף זיגלר ורוברט רוד. ב-20 במרץ, זיגלר הסיח את דעתו של אוטיס במהלך קרב הזוגות שבו היה מעורב, בכך שהוא הקרין על המסך תמונות של זיגלר עם רוז. תמונות אלו גרמו לאוטיס להתעצבן ואף לפסילתו בקרב הזוגות אשר קבע האם הם יאתגרו את אלופי הזוגות לקרב על חגורות האליפות של סמאקדאון ברסלמניה 36. שבוע לאחר מכן, זיגלר איתגר את אוטיס לקרב ברסלמניה 36; אתגר שאוטיס נענה אליו בחיוב.
באירוע תא ההדחות, סמי זיין, שינסקה נקאמורה וסזארו ניצחו את ברון סטרומן בקרב האנדיקאפ 3 נגד 1 על האליפות הבין יבשתית. מכיוון שזיין הצמיד את סטרומן לניצחון, הוא הפך לאלוף הבין יבשתי, כשזאת האליפות הראשונה שלו ברוסטר הראשי מאז המעבר שלו מ-NXT בשנת 2016. ב-20 במרץ בתוכנית סמאקדאון, דרו גולאק הפך לחבר של דניאל בריאן (כשהשניים התחרו ביניהם בקרב הפתיחה של אירוע תא ההדחות, שבו בריאן יצא עם ידו על העליונה) והצטוותו יחדיו לקרב זוגות נגד נקאמורה וסזארו. קרב זה הסתיים בניצחון לטובת גולאק ובריאן. באותה התוכנית, בריאן איתגר את זיין לקרב על תוארו ברסלמניה 36. האחרון נרתע והציב בפניו אתגר, שרק אם חברו, גולאק, ינצח את שינסקה נקאמורה, הוא יסכים לכך. שבוע לאחר מכן, גולאק גבר על נקאמורה וכתוצאה מכך הקרב בין זיין לבריאן הפך רשמי לאירוע רסלמניה 36.
ב-13 במרץ בתוכנית סמאקדאון, אלכסה בליס וניקי קרוס הפסידו בקרב זוגות לביילי וסשה בנקס בשל הפרעה של אסקה. שבוע לאחר מכן, הוכרז שבליס תתחרה נגד אסקה בקרב יחידים. קרב זה התקיים ב-27 במרץ ובו בליס ניצחה. בעקבות ניצחון זה, קרב זוגות על אליפות זוגות הנשים של ה-WWE נקבע בין אלופות הזוגות, הקבוקי ווריורס (אסקה וקיירי סיין), לבליס וקרוס באירוע רסלמניה 36.
ב-23 במרץ, שני קרבות נוספים הוכרזו לאירוע רסלמניה 36, כשבקרב הראשון אליסטר בלאק יתחרה נגד בובי לאשלי, ובקרב האחר, אליאס יתחרה נגד המלך קורבין. הקרב האחרון נבע מפיוד שנוצר לאחר שאליאס גרם למלך קורבין להפסיד בקרב נגד ג'ף הארדי ב-13 במרץ בתוכנית סמאקדאון.
ב-31 במרץ, נודע שהסטריט פרופיטס (אנג'לו דוקינס ומונטז פורד) יגנו על אליפות הזוגות של Raw נגד אלוף ארצות הברית, אנדרדה ואנג'ל גרזה. לעומת זאת, בעקבות פציעתו של אנדרדה ימים קודם לכן, מקומו של האחרון נתפס על ידי נציג NXT, אוסטין ת'יאורי, שערך את הבכורה שלו ב-30 במרץ בתוכנית Raw, כשזלינה וגה גייסה אותו לשורותיה. בנוסף, באותו הערב הזוגות לקחו חלק בקרב שלושה נגד שלושה, כשלצד הסטריט פרופיטס היה קווין אואנס, ומנגד, סת' רולינס עמד לשורות ת'יאורי וגרזה. בקרב זה הסטריט פרופיטס ואואנס ניצחו.
ביום שלפני האירוע, שני קרבות מקדימים הוכרזו למופע המקדים לאירוע הרסלמניה, כשבקרב הראשון דרו גולאק יתחרה נגד סזארו, ובקרב האחר, ליב מורגן תתחרה נגד נטליה.
מופע מקדים
המופע המקדים של הלילה הראשון הכיל קרב אחד בודד, ובו דרו גולאק התחרה נגד סזארו. בסיום, סזארו ביצע על גולאק את מהלך ה-U.F.O. ולאחר מכן הצמיד אותו לניצחון.
קרבות מקדימים
הלילה הראשון של האירוע נפתח עם המנחה של רסלמניה, רוב גרונקובסקי, שבכוונתו היה ליצור התלהבות לקראת האירוע. חברו, מוג'ו ראולי, הצטרף אליו למשימתו.
בקרב הראשון, הקבוקי ווריורס (אסקה וקיירי סיין) הגנו על אליפות זוגות הנשים של ה-WWE נגד אלכסה בליס וניקי קרוס. בסיום, קרוס ביצעה על סיין את מהלך ה-Purge ואז בליס המשיכה וביצעה עליה את מהלך הסיום שלה, טוויסטד בליס, כדי לנצח בקרב ולהפוך בפעם השנייה בקריירה שלהן לאלופות זוגות הנשים של ה-WWE.
בקרב שבא לאחר מכן, אליאס התחרה נגד המלך קורבין. בסיום, כשקורבין ניסה להצמיד את אליאס תוך כדי שאחת מרגליו נאחזה בחבל האמצעי, השופטת הבחינה בכך ומנעה את המשך ביצוע ההצמדה. מעשה זה איפשר לאליאס לנצל זאת לטובתו ולהצמיד במפתיע לניצחון את קורבין.
לאחר מכן, בקי לינץ' הגנה על אליפות הנשים של Raw נגד שיינה בייזלר. ברגעי הסיום של הקרב, כשבייזלר ניסתה לבצע על לינץ' את מהלך ההכנעה, קיריפודה קלאץ', לינץ' התהפכה והצמידה אותה לניצחון, שהקנה לה הגנה מוצלחת על התואר.
בקרב הרביעי, סמי זיין (שלווה לקרב על ידי סזארו ושינסקה נקאמורה) הגן על האליפות הבין יבשתית נגד דניאל בריאן (שלווה לקרב על ידי דרו גולאק). במחצית הראשונה של הקרב, זיין סירב להתחרות נגד בריאן והתרחק ממנו לזמן ממושך. בריאן רץ אחרי זיין, אך סזארו ונקאמורה הגיעו כדי להגן על האחרון. מעשים אלו הובילו להתערבותו של גולאק, שהצליח לגבור על סזארו ונקאמורה. כשזיין ניסה להשיג ניצחון כתוצאה מספירת חוץ, בריאן החזיר את זיין לזירה, ולאחר מכן הוא ביצע עליו את סדרת הבעיטות שלו. בסיום, סזארו ונקאמורה התאוששו ותקפו את גולאק. בזמן שבריאן ניסה לבצע על בריאן את מהלך הסלאם, זיין ביצע עליו כשהיה באוויר את מהלך ה-Helluva Kick, שהספיק לו כדי לנצח בקרב ולהגן על התואר בהצלחה.
אז, אליפות הזוגות של סמאקדאון הוגנה במסגרת קרב סולם משולש. במקור, הקרב היה אמור להיות קרב זוגות סולם משולש, שבו המיז וג'ון מוריסון יגנו על חגורות האליפות נגד הניו דיי (ביג אי וקופי קינגסטון) והאוסוס (ג'יי אוסו וג'ימי אוסו), אך לאור העובדה שהמיז חלה, הקרב הצטמצם לקרב יחידים סולם משולש בין מוריסון, ג'ימי אוסו וקינגסטון, כשכל אחד מהנבחרים ייצג את הצמד שלו. סיום הקרב התנהל כך שכל השלושה עמדו על סולמות במטרה להסיר את חגורות האליפות מוו התלייה. לאחר סדרת מהלומות, ג'ימי וקינגסטון נגחו במוריסון, שבתגובה נפל על סולם שהונח בין הסולם שעליו עמד לבין החבל האמצעי. בזמן שמוריסון נפל, הוא הצליח להסיר את שתי חגורות האליפות, כשמנגד ג'ימי אוסו וקינגסטון אחזו בידיהם יחדיו בוו התלייה. כתוצאה מכך, מוריסון השיג את הניצחון בקרב, שהקנה לו ולמיז הגנה מוצלחת על חגורות האליפות.
לאחר מכן, קווין אואנס התחרה נגד סת' רולינס. הקרב הסתיים בניצחון לזכות אואנס כתוצאה מפסילה, לאחר שרולינס תקף אותו בעזרת פעמון הזירה. לאחר מכן, אואנס התגרה ברולינס ואיתגר אותו לקרב ללא פסילות, שבתגובה הוא הסכים לכך. במהלך הקרב, אואנס תקף את רולינס עם פעמון הזירה ואף ביצע עליו את מהלך ה-Diving Elbow Drop מהסמל של רסלמניה אשר היה תלוי במתחם. בסיום, אואנס ביצע על רולינס את מהלך הסטאנר כדי לנצח בקרב.
באחד הקטעים, אלוף 24/7, R-טרות', הגיע והצטרף לגרונקובסקי וראולי בפודיום הצפייה. גרונקובסקי ניסה להצמיד את טרות' כדי לזכות בתואר, לעומת זאת, ראולי הזיז את גרונקובסקי והצמיד את טרות' בעצמו לספירת שלוש, שהקנתה לו זכייה שביעית באליפות 24/7 של ה-WWE.
בקרב הלפני אחרון, גולדברג הגן על האליפות האוניברסלית נגד ברון סטרומן. כשסטרומן ניסה לבצע על גולדברג את מהלך הראנינג פאוורסלאם, גולדברג התחמק מכך וביצע עליו שלושה מהלכי ספיר, כשניסיון ההצמדה שבא לאחר מכן לא צלח. גולדברג המשיך וביצע על סטרומן ספיר רביעי והתקדם אל עבר ביצוע מהלך הג'קהאמר. בזמן שהוא ניסה לבצע זאת, סטרומן התחמק וביצע עליו ארבעה מהלכי ראנינג פאוורסלאם ברציפות, שהספיקו לו כדי לנצח בקרב ולזכות באליפות האוניברסלית, חגורת אליפות העולם הראשונה שלו בקריירה.
הקרב המרכזי
בקרב המרכזי, אנדרטייקר התחרה נגד AJ סטיילס בקרב בית קברות, שהיה למעשה קרב להיקבר בחיים אשר התקיים במיקום לא מדויק באזור אורלנדו. תחילה, רכב קבורה הגיע לצלילי המוזיקה הטיפוסית של אנדרטייקר, לעומת זאת, מי שיצא מתוך ארון הקבורה היה דווקא סטיילס. בזמן שהמתין, אנדרטייקר הגיע רכוב על אופנוע (שהיה אופייני לגימיק הישן שלו כ"אמריקן באד אס"), כשברקע התנגן השיר "Now That We're Dead" של להקת מטאליקה. במהלך הקרב, חברי קבוצת ה-O.C. (לוק גאלוס וקארל אנדרסון) הגיעו במטרה לעזור לסטיילס, אך אנדרטייקר הצליח להדוף אותם. לאחר מכן, הוא נאבק בחבורת כוהני דת, כשהצליח לגבור עליהם עד שסטיילס נטל את השליטה בקרב. הוא תקף את אנדרטייקר בעזרת את חפירה, שכתוצאה מכך גרם לו ליפול אל תוך הקבר. בזמן שסטיילס עלה על הטרקטור שהיה עמוס בעפר כדי לשפוך על אנדרטייקר את חומר זה אל תוך הקבר ולנצח בקרב, אנדרטייקר הגיע לפתע מאחוריו והחל לתקוף אותו. השניים נאבקו האחד בשני ברחבי בית הקבורה ועל אחד הגגות, כשלאחר מכן אנדרטייקר נאבק נגד גאלוס ואנדרסון בשנית על גג זה. הוא השליך את גאלוס מהגג ועל אנדרסון הוא ביצע את מהלך הטומבסטון פיילדרייבר ואז השליך גם את סטיילס מהגג. אז, אנדרטייקר השליך את סטיילס אל הקבר, עלה על הטרקטור, שפך את העפר אל תוך הקבר וכתוצאה מכך ניצח בקרב. לאחר הקרב, המצלמה הופנתה אל הקבר, כשאחד מידיו של סטיילס צצה מתוך העפר, בזמן שאנדרטייקר רכב על האופנוע שלו לצלילי השיר של מטאליקה.
מופע מקדים
המופע המקדים של הלילה השני הכיל קרב אחד בודד, ובו ליב מורגן התחרתה נגד נטליה. בסיום, לאחר סדרת הצמדות בין השתיים, מורגן הצליחה להצמיד לניצחון את נטליה.
קרבות מקדימים
בקרב הראשון, ריאה ריפלי הגנה על אליפות הנשים של NXT נגד שארלוט פלייר. בסיום, פלייר הכניעה את ריפלי בעזרת מהלך ההכנעה שלה, הפיגר אייט לג לוק. כתוצאה מכך, פלייר זכתה בתואר בפעם השנייה בקריירה שלה, כשהזכייה הראשונה שלה הייתה באירוע הטייקאובר הראשון בתולדות NXT בשנת 2014. בכך, פלייר הפכה למתאבקת הראשונה בארגון שזוכה באליפות NXT לפני ואחרי שהמותג הוכר כאחד משלושת המותגים הראשיים.
בקרב שבא לאחר מכן, אליסטר בלאק התחרה נגד בובי לאשלי (שלווה לקרב על ידי לאנה). בסיום, כשלאשלי היה בדרכו לבצע על בלאק את מהלך הספיר, האחרון ביצע על לאשלי את מהלך הסיום שלו, המיסה השחורה כדי לנצח בקרב.
לאחר מכן, אוטיס התחרה נגד דולף זיגלר (שלווה לקרב על ידי סוניה דוויל). ברגעי הסיום של הקרב, כשאוטיס ניסה לבצע על זיגלר את מהלך הקטרפילר, דוויל הסיחה את דעתו של אוטיס כשעמדה על אחד מדפנות הזירה ואף את דעתה של השופטת, מה שאיפשר לזיגלר לתקוף את אוטיס בעזרת מכה מתחת לחגורה. בעקבות זאת, מנדי רוז הגיעה ותקפה את דוויל. כשדעתה של השופט הוסחה, רוז נכנסה אל הזירה והכתה את זיגלר בעזרת מכה מתחת לחגורה. צעד זה איפשר לאוטיס לבצע על זיגלר את מהלך הקטרפילר ולנצח בקרב. לאחר הקרב, אוטיס ורוז התנשקו בזירה.
בקרב הרביעי, אדג' התחרה נגד אורטון בקרב מי שעומד אחרון. בזמן שאדג' חיכה לאורטון לצלילי מוזיקת הכניסה של האחרון, אורטון הגיח מאחור במסווה של צלם, ותקף את אדג' בעזרת מהלך הסיום שלו, ה-RKO. אורטון תקף שוב את אדג' בעזרת אותו מהלך ואז הטיח את המצלמה בראשו. אדג' ואורטון נאבקו ברחבת חדר הכושר של מתחם ה-Performance Center, כשאורטון כלא את ראשו וידו של אדג' באחד המתלים ולאחר מכן תקף אותו. כשאורטון ניסה להכות את אדג' בעזרת משקולת, אדג' ביצע עליו את מהלך הדרופקיק. השניים החליפו מהלומות, כשהם עשו את דרכם בחזרה למתחם הזירה, כשאורטון העיף בחוזה את אדג' לאחד מגדרות המעקה. לאחר שנאבקו ברחבי המתחם, הם בסופו של דבר הגיעו וטיפסו על אחד ממשאיות ההפקה, שעליה אדג' ביצע את מהלך הספיר, ומנגד, אורטון ביצע את מהלך ה-RKO. בסיום, אדג' ביצע על אורטון את מהלך הסליפר הולד, שגרם לאורטון להתעלף על אחד הכיסאות. לאחר רגעים ממושכים של התלבטות, אדג' חבט בראשו של אורטון בעזרת כיסא אחר, זכר למהלך ה"קונצ'יירטו" שאורטון רצה לבצע עליו דקות קודם לכן. אדג' ניצח בקרב לאחר שאורטון לא הצליח לעמוד על רגליו בתום ספירת עשר.
אז, הסטריט פרופיטס (אנג'לו דוקינס ומונטז פורד) הגנו על אליפות הזוגות של Raw נגד אנג'ל גרזה ואוסטין ת'יאורי (שלוו לקרב על ידי זלינה וגה). סיום הקרב התנהל כך שפורד ביצע על ת'יאורי את מהלך הספרינגבורד פרוגספלאש ולאחר מכן דוקינס הצמיד אותו לניצחון, שהקנה להם הגנה מוצלחת על חגורות האליפות. לאחר הקרב, גרזה, ת'יאורי ווגה תקפו את הסטריט פרופיטס. נציגת NXT, ביאנקה בלאייר (שהיא אשתו של פורד במציאות) הגיעה, תקפה את וגה ובלמה את תקיפתן של השלושה.
באחד הקטעים, אלוף 24/7 החדש, מוג'ו ראולי, נראה במנוסה, כשסדרת מתאבקים רצה אחריו ברחבי המתחם. בזמן שהם נערמו ליד פודיום הצפייה, גרונקובסקי קפץ על כולם. לאחר מכן, גרונקובסקי הצמיד את ראולי והפך לאלוף 24/7 החדש.
לאחר מכן, ביילי הגנה על אליפות הנשים של סמאקדאון נגד סשה בנקס, לייסי אוואנס, נעמי וטמינה בקרב הדחות מחומש. טמינה הודחה ראשונה, כשכל ארבע המשתתפות האחרות בקרב ביצעו עליה את מהלכי הסיום שלהן ולאחר מכן נשכבו בערימה אחת עליה כדי להצמידה להדחתה. נעמי הודחה שנייה לאחר שסשה בנקס הכניעה אותה הודות למהלך הבנק סטייטמנט. ביילי התנגשה בטעות בחברתה, בנקס, לאחר שאוואנס התחמקה מהמהלך אשר היה מיועד אליה. לאחר שביילי ניסה להתנצל בפני בנקס, היא דחפה את בנקס כדי למנוע מאוואנס לפגוע בה. לעומת זאת, אוואנס הצליחה לבצע על בנקס את מהלך ה-Woman's Right, כשלאחר מכן אוואנס הצמידה אותה לניצחון, בזמן שביילי לא ניסתה להתערב כלל בהצמדה זו. לבסוף, כשאוואנס ניסתה לבצע שוב את מהלך ה-Woman's Right, הפעם על ביילי, בנקס הגיעה לזירה וביצעה על אוואנס את מהלך הבקסטאבר, מה שאיפשר לביילי להצמיד את אוואנס לניצחון ולהגן על התואר בהצלחה.
בקרב הלפני אחרון, ג'ון סינה התחרה נגד "השד" בריי וויאט בקרב Firefly Fun House. סינה הגיע לזירה במתחם ה-Performance Center, כשהניח שהקרב ביניהם עמד להיערך בזירה. וויאט, שהופיע על המסך במסגרת פינת ה-Firefly Fun House שלו, הודיע לסינה שהוא יתחרה מולו לאחר שהוא יעבור בדלת הסט שלו. סינה שוגר לסט של וויאט ולאחר שעבר בדלת, הוא עבר סדרת חלומות, שבהם וויאט הציג את פגמי האישיות של סינה (כמו היותו "ביריון" אשר לא עבד בשביל הישגיו כמו שוויאט עבד), כולל את הופעת הבכורה שלו בתוכנית סמאקדאון (שבה וויאט גילם את הדמות של קורט אנגל) וקטע מהתוכנית Saturday Night's Main Event (שבה וויאט הציג את סינה כשותף שלו תחת שם הבמה "ג'וני לארג'מיט", שהיה נמאס לו מלהרים משקולות בלי הפסקה). לאחר מכן, וויאט הציג את סצנת ההפסד שלו לסינה בקרב ביניהם ברסלמניה 30, כשוויאט גילם את הגרסה הקודמת שלו כחלק ממשפחת וויאט, ואף הכריח את סינה להכות אותו בעזרת הכיסא בזמן שוויאט היה על ברכיו כמו שהיה בקרב ביניהם. מנגד, כשסינה היה בדרכו להכות את וויאט בעזרת הכיסא, וויאט נעלם וסינה שוגר שוב, הפעם לארגון WCW, שבו סינה גילם את דמותו של "הוליווד" האלק הוגאן והיה לבוש בבגדים האופיינים לקבוצת nWo, בעוד שוויאט גילם את דמותו של אריק בישוף. בזירה, סינה תיקל את וויאט ולאחר סדרת של מהלומות מצד סינה, וויאט נעלם והוחלף בבובת החזיר שלו, האסקוס. לפתע, דמות "השד" הופיעה מאחורי סינה וביצעה עליו את מהלך "האחות אביגיל" והמנדיבל קלאו כדי לנצח בקרב, כשהדמות הרגילה של וויאט שימשה כשופט וביצעה את הספירה לשלוש.
ביקורות
אנתוני מנגו מהאתר Bleacher Report ציין ש"זה קשה לשפוט את האירוע. אתה חייב לקחת את הטוב עם הרע, לשמור על יושרה כנה ביחד עם ביקורת, אך להיות סלחן ולהכיר בעובדה שככה לא היה אמור להיראות רסלמניה". האתר נתן ביקורת חיובית, אף על פי שהעניק לקרבות בין אליאס לקורבין, בלאק ללאשלי ולקרב ההדחות המחומש על אליפות הנשים של סמאקדאון את הציונים הנמוכים ביותר באירוע. בנוסף, האתר העניק לקרב בית הקברות ציון של 4.5 מתוך 5 כוכבים, הקרב עם הדירוג הגבוה ביותר בשני הלילות, בעוד שהקרב על האליפות האוניברסלית קיבל ציון של 0.5 כוכב בלבד, ובכך הוא שימש כקרב עם הדירוג הנמוך ביותר בשני הלילות.
ג'ורג' סאלאי מהאתר הוליווד ריפורטר ציין שקרב בית הקברות וקרב ה-Firefly Fun House עלולים להוות תקדים לארגון ה-WWE לשימוש ב"קרבות בסגנון קולנועי" במסגרת תוכניותיו על מנת לפצות על הקלטות מאחורי דלתיים סגורות.
Raw
לילה לאחר מכן בתוכנית Raw, הוצג "קרב מרכזי חבוי באירוע רסלמניה", שבו דרו מקינטייר הגן בהצלחה על אליפות ה-WWE נגד ביג שואו זמן קצר לאחר שמקינטייר ניצח את ברוק לסנר וזכה בתואר.
אלופת הנשים של Raw, בקי לינץ', שיבחה את שיינה בייזלר על הקרב ביניהן ברסלמניה וטענה שבייזלר יודעת איפה למצוא אותה אם היא תרצה להתמודד מולה שוב. שבוע לאחר מכן, בייזלר העפילה לקרב הכסף בבנק של הנשים במסגרת האירוע כסף בבנק לאחר שגברה על שרה לוגאן.
אלופי הזוגות של Raw, הסטריט פרופיטס (אנג'לו דוקינס ומונטז פורד) הגנו על אליפות הזוגות של Raw פעם נוספת נגד אוסטין ת'יאורי ואנג'ל גרזה (שלוו לקרב על ידי זלינה וגה), כשבקרב זה הם הגנו בהצלחה על חגורות האליפות כתוצאה מפסילה של וגה. ביאנקה בלאייר הגיעה שוב לאחר הקרב ואיתגרה את וגה לקרב יחידים ביניהן, שהסתיים ללא הכרעה. קרבות אלו הובילו לקיומו של קרב שלושה נגד שלושה ובו בלאייר והסטריט פרופיטס ניצחו את וגה, ת'יאורי וגרזה.
שארלוט פלייר התרברבה בניצחונה על ריאה ריפלי ובהפיכתה לפעמיים אלופת הנשים של NXT ואף לעגה לרמתה של ריפלי כמתאבקת.
ב-13 באפריל בתוכנית Raw, סת' רולינס טען שבעקבות ההפסד שלו לקווין אואנס ברסלמניה, הוא "נצלב", אך עכשיו הוא התחזק (מילים שביססו את הגימיק שלו כ"משיח של התוכנית Raw"). מאוחר יותר בתוכנית, הוא תקף את אלוף ה-WWE, דרו מקינטייר, לאחר ניצחונו של האחרון על אנדרדה, מה שהוביל לבסוף לקיום קרב ביניהם על אליפות ה-WWE באירוע כסף בבנק.
סמאקדאון
בתוכנית סמאקדאון באותו השבוע, בריי וויאט קטע את האלוף האוניברסלי החדש, ברון סטרומן. הוא הזכיר לסטרומן שהוא זה שהביא אותו לארגון כחלק מחבר בקבוצת משפחת וויאט. וויאט, שאיבד את התואר לגולדברג באירוע סופר שואודאון, טען שהוא רוצה את חגורת האליפות בחזרה תוך כדי שהוא איתגר את סטרומן לקרב. סטרומן נענה לאתגר זה בחיוב והקרב הפך רשמי לאירוע כסף בבנק, אך עוד נודע שוויאט יתמודד מולו בדמות הרגילה שלו ולא בדמות "השד".
טמינה ציינה את העובדה שנדרש שכל המתאבקות יחדיו הדיחו אותה בקרב ההדחות המחומש ולא מתאבקת מסוימת אחת, ואף אתגרה את ביילי לקרב על התואר שלה. ביילי הסכימה אם טמינה תנצח את חברתה, סשה בנקס. בקרב ביניהן שבוע לאחר מכן, טמינה גברה על בנקס, וכתוצאה מכך הקרב ביניהן הפך רשמי לאירוע כסף בבנק.
אלופת זוגות הנשים החדשות של ה-WWE, אלכסה בליס וניקי קרוס, הגנו בהצלחה על חגורות האליפות נגד אלופות הזוגות לשעבר, הקבוקי ווריורס (אסקה וקיירי סיין).
מאחר שרק מתאבק אחד מכל צמד התחרה בקרב על אליפות הזוגות של סמאקדאון ברסלמניה, חבר קבוצת הניו דיי, ביג אי, הציע שהפעם יתקיים קרב שבו המתאבק השני מכל צמד יתמודד בקרב חוזר על אליפות הזוגות. קרב זה התקיים שבוע לאחר מכן, ובו ביג אי ניצח את ג'יי אוסו והמיז כדי לזכות באליפות הזוגות של סמאקדאון בפעם השישית בשביל קבוצת הניו דיי.
חבר הצמד Heavy Machinery, טאקר, התמודד נגד דולף זיגלר בקרב חוזר. בקרב זה, טאקר הפסיד; אוטיס ומנדי רוז נעדרו באותו הערב. שבוע לאחר מכן, סוניה דוויל קראה החוצה לרוז כדי ליישר את ההדורים ביניהן. לעומת זאת, דוויל טענה שרוז היא הבן אדם הכי אנוכי שהכירה בחייה. עוד ציינה שהיא תמיד ידעה שהיא המתאבקת הטובה יותר ביניהן ורוז היא לא יותר מ"תאווה לעיניים". לאחר מכן, זיגלר הגיע למתחם הזירה וציין שרוז לא יכולה להכחיש את הכימיה שהייתה ביניהם. אז, דוויל תקפה את רוז, מה שהוביל לכך שאוטיס יצא גם הוא, כשהוא הגיב בתקיפת זיגלר. ב-1 במאי, אוטיס ניצח את זיגלר והעפיל לקרב הכסף בבנק של הגברים.
השפעות נגיף הקורונה לאחר רסלמניה
למגפת הקורונה הייתה השפעות על ארגון ה-WWE לאחר אירוע הרסלמניה. האירוע הבא, כסף בבנק, היה גם להיות מועבר למקום אחר עקב המגפה המתמשכת. כמו כן, הארגון החל לשחרר מתאבקי וחברי צוות עקב קיצוצים בתקציב כתוצאה מהמגפה. אישים אלו כללו את חבר היכל התהילה, קורט אנגל, רוסב, דרייק מאבריק, זאק ריידר, קורט הוקינס, קארל אנדרסון, לוק גאלוס, הית' סלייטר, אריק יאנג, רואן, שרה לוגאן, נו ויי חוסה, מייק קנליס, מריה קנליס, EC3, איידן אינגליש, ליאו ראש, הקולונס (פרימו ואפיקו) והשופט מייק קיודה, בנוסף לעובדים אחרים מאחורי הקלעים.
עקרון השוליות
בתורת המשחקים, עקרון השוליות הוא עיקרון המצביע על כך שהערך של שחקן תלוי אך ורק בתרומתו השולית לכל קואליציה שאליה הוא מצטרף, ואינו תלוי בתרומת שאר השחקנים לקואליציות השונות. ערך זה משמש באפיון שני לערך שפלי, בו הוא מחליף את עקרונות החיבוריות ושחקן האפס.
ניסוח פורמלי
יהי \ \phi מושג פתרון נקודתי, משחק בצורה קואליציונית, ו- i \in N שחקן. הגודל נקרא ערכו של שחקן i במשחק  לפי \ \phi.
מושג פתרון \ \phi מקיים את עקרון השוליות אם לכל שני משחקים ו- עם אותה קבוצת שחקנים, ולכל שחקן \ i מתקיים התנאי הבא: אם , אז:.
נבחרת מונטנגרו בכדורגל
נבחרת מונטנגרו בכדורגל היא נבחרת הכדורגל הלאומית של מונטנגרו. נבחרת זו, אשר הייתה חלק מנבחרת סרביה ומונטנגרו, הוקמה לאחר הכרזתה של מונטנגרו על היפרדותה מסרביה.
נבחרת מונטנגרו קיימה את משחקה הבינלאומי הרשמי הראשון ב-24 במרץ 2007 נגד נבחרת הונגריה. במשחק ניצחה מונטנגרו 2:1. הטורניר הבינלאומי הראשון שבו השתתפה הנבחרת היה מוקדמות מונדיאל 2010. נבחרת סרביה לעומת זאת, השתתפה במוקדמות יורו 2008 מאחר שירשה את מקומה של נבחרת סרביה ומונטנגרו.
סגל הנבחרת
הנתונים מעודכנים נכון ל-5 ביוני 2021 לאחר המשחק נגד נבחרת ישראל.
ג'וני דייוויס (2002)
ג'ונתן כריסטיאן דייוויס (באנגלית: Jonathan Christian Davis; נולד ב-27 בפברואר 2002) הוא כדורסלן אמריקאי המשחק בעמדות הסמול פורוורד והקלע בוושינגטון ויזארדס.
קריירה
אביו של דייוויס, מארק, הוא כדורסלן עבר, ששיחק גם ב-NBA. אחיו התאום של ג'וני, ג'ורדן, שיחק לצידו בתיכון ובאוניברסיטה. בצעירותם שיחקו השניים גם פוטבול, אך כשבגרו החליטו להתמקד בכדורסל.
דייוויס למד בתיכון "לה קרוס סנטרל",   וסיים את לימודיו כקלע המוביל של התיכון בכל הזמנים, עם 2,158 נקודות. בקיץ 2020 בחרו התאומים לשחק כדורסל עבור קבוצת הכדורסל של אוניברסיטת ויסקונסין–מדיסון. ב-2 בפברואר 2021 קלע שיא עונתי של 17 נקודות בניצחון 72–56 על פן סטייט. את עונתו הראשונה באוניברסיטה סיים עם ממוצעים של 7 נקודות ו-4.1 ריבאונדים למשחק, והוביל את קבוצתו עם 34 חטיפות באותה עונה. ב-23 בנובמבר 2021 קלע 30 נקודות בניצחון קבוצתו 65–63 על יוסטון. ב-3 בינואר 2022 קלע 37 נקודות והוריד 14 ריבאונדים בניצחון קבוצתו 74–69 על פרדו. במהלך העונה הוא העמיד ממוצעים של 19.7 נקודות ו-8.2 ריבאונדים למשחק, וב-31 במרץ 2022 הכריז כי יתמודד בדראפט 2022 ב-NBA.
בדראפט נבחר דייוויס בבחירה העשירית על ידי וושינגטון ויזארדס. הוא הצטרף לסגל הקבוצה לקראת טורניר ליגת הקיץ של ה-NBA, ובמשחק הבכורה שלו בטורניר קלע 6 נקודות והוסיף 4 ריבאונדים, 2 אסיסטים ו-2 חטיפות ב-28 דקות.
יורוקונטרול
יורוקונטרול (European Organization for the Safety of Air Navigation ,EUROCONTROL) הוא ארגון אירופאי לבטיחות אווירית. הארגון נוסד בשנת 1960 על ידי שש מדינות אירופיות, ונכון ל-2016 חברות בו 41 מדינות.
"יורוקונטרול" הוא ארגון בין-ממשלתי הפועל לצרכים צבאיים ואזרחיים כאחד. מטהו שוכן בבריסל, בלגיה. אחת ממטרותיו היא יצירת מערכת אחידה של בקרה אווירית שתשמש את כל התנועה האווירית מעל אירופה.
ביוני 2016 חתמה מדינת ישראל הסכם שיתוף פעולה מלא עם הארגון. ההסכם יאפשר לישראל קשר ישיר למרכז בקרה המנהל את שמי אירופה. בעקבות זאת אמורים להצטמצם משמעותית ההמתנות והעיכובים הרבים בטיסות מישראל לאירופה ואליה.
מוניטין
מוניטין הוא הרושם הכללי שנוצר על אדם, בעיני אנשים אחרים, והוא החלק המוכר יותר מהתדמית. המוניטין נובעים כתוצאה ישירה מהתנהלותו של אדם והם מתוארים בקווים כלליים ותמציתיים – לפלוני יש מוניטין של נדבן, לפלונית יש מוניטין של קשוחה ולשלישי יש מוניטין של מאהב מוצלח. המוניטין אינם בהכרח שיקוף נכון של המציאות, והם יכולים להישען גם על שמועות ורכילויות.